Այնուհետեւ հնարավոր վտանգների մասին հարկ է համարում դարձյալ խոսել Տարոն Մարգարյանը. «Փակ քվեարկությունով պիտի փորձեն իրենք իրենց խնդիրները լուծել՝ ճնշումներ գործադրելով: Բայց իրենք 1/3 չունեն, սա պետք է մենք հաշվի առնենք: Եթե ավագանու մեր անդամներից երեք հոգի չստորագրի այդ փաստաթղթի տակ, իրենք 1/3-ի տարբերակից ուղղակի չեն կարող օգտվել: Ես ինչի համար էի ուզում, որ բոլորը ներկա լինեն, որ ես հասկանամ, եթե մարդիկ ճնշումների չեն դիմանալու: Քվեարկության ժամանակ իրենց պետք կլինի եւս 11 ձայն: Այսինքն՝ իրենց անհրաժեշտ է 14 հոգի ավագանու անդամ, որ ինձ դեմ քվեարկի, քվեարկի իրենց ներկայացրած թեկնածուին, ինչը անկեղծ ասած, մի քիչ ֆանտազիա է, չեմ հավատում, որովհետեւ ես մեր թիմակիցներից ոչ մեկի վրա չեմ էլ ուզում մի վայրկյան կասկածել: Բայց ուզում եմ ռիսկերն ու վտանգները ասեմ, որ մարդիկ իմանան՝ ինչ ռիսկերի եւ վտանգների մեջ են ընկնելու: Մեր խնդիրը հիմա երեք հոգու խնդիրն է, որ մեզանից՝ մեր 46-ից 3 ավագանի չստորագրի այդ նախաձեռնության տակ: Մենք էդ կամքի ուժը ունե՞նք, որ պահենք, չստորագրեն: Ճնշումները լինելու են շատ մեծ, շահագրգռելու են ամեն ինչով, փորձելու են ընտանիքի անդամներ, փորձելու են բարեկամներ, ով պետական համակարգում է աշխատում կամ ժամանակին ինչ-որ ծառայություններ է մատուցել... մենք պատրա՞ստ ենք մեզ ձիգ պահել, եւ այս 3 հոգին չհայտնվի: Եթե այս 3 հոգին հայտնվում են, մեզ մոտ մոտեցումը այլ է դառնում: Արդեն պետք է մտածենք մի քիչ այլ ելքի մասին: Բայց եթե այս 3 հոգին չի հայտնվում, երկրորդ տարբերակը իրենց մոտ վերանում է»: